JA SAM GOSPODIN BOG TVOJ: NEMAJ DRUGIH BOGOVA UZ MENE!

Razred: sedmi
Nastavna cjelina: Dekalog - pravila za život u ljubavi i slobodi
Nastavna tema: Ljubav prema Bogu
1. nastavna jedinica: Ja sam Gospodin Bog tvoj: nemaj drugih bogova uz mene!
Ključni pojmovi: prva ploča Dekaloga, bogoslovne krjeposti, načini kršenja prve zapovijedi
Novo stručno nazivlje: praznovjerje, magija, simonija, spiritizam, svetogrđe, ateizam
Odgojno-obrazovni ciljevi:

· upoznati sadržaj prve Božje zapovijedi 

· upoznati bogoslovne krjeposti i uočiti njihovu važnost za život
· prepoznati načine kršenja prve zapovijedi i kritički im pristupiti
· usvojiti i prakticirati različite načine klanjanja Bogu
Metodički pristup: problemsko-stvaralački 

Oblici rada: čelni, pojedinačni, rad u skupinama

Nastavne metode: interpretativno čitanje, izlaganje, razgovor, evociranje osobnih iskustava, rad na tekstu, pisano izražavanje, rješavanje radnog lista
Nastavna sredstva i pomagala: udžbenik, biblijski tekstovi, radni listovi
Globalna struktura i tijek sata:

1. Molitveni početak:

Neka te ništa ne buni,

neka te ništa ne plaši.

Sve prolazi,

Bog se ne mijenja.

Strpljivost sve postiže.
Tko Boga ima,

ništa mu ne manjka;
Bog mu je dosta.

sv. Terezija Avilska
Slava Ocu...

2. Motivacija s najavom teme:
Igra „Pronađi put“ (izvode dva učenika):

Dva učenika vezanih očiju moraju prijeći s jedne strane učionice na drugu tako da što rjeđe dotaknu stolice koje im smetaju. Nitko od sudionika ne smije navoditi učenike kuda trebaju ići. Za vrijeme igre svi moraju biti u tišini. Stolice koje su im na putu kao prepreke na sebi imaju različite natpise (gatanje, horoskop, tarot, zazivanje duhova, ateizam, praznovjerje, idolopoklonstvo, vidovitost…) Na kraju puta nalazi se prekriveni natpis: vječna sreća.
Nakon što su učenici prešli put s jedne strane učionice na drugu, kratko komentiramo njihov put, tj. što su dotaknuli, što im je smetalo, što im se na putu događalo, zašto su udarali u stolice i kako nisu vidjeli prepreke.
Drugi učenici čitaju nazive  prepreka koje su bile na putu. S učenicima nastavljamo razgovor:
· Postoji li drugi način koji biste predložili da uspijete zatvorenih očiju prijeći prijeko, a da ne udarate u prepreke? (navođenje, vodstvo).
· Jednom učeniku skidamo povez i puštamo ga da vodi drugoga putem. Što primjećujete? (Nema sudaranja sa stolicama).
· Kad su došli do cilja otkrivaju natpis: vječna sreća. Tko ti je pomogao u sigurnom, lakšem prijelazu ovih prepreka?
Tako je i u našem životu koji je pun prepreka, opasnosti. Kad nemamo sigurno vodstvo, kad ne gledamo ili ne slijedimo nekoga tko dobro vidi i zna, izgubljeni smo i često lutamo. Kada se u životu oslonimo na Boga, kada ga slijedimo, možemo očekivati siguran i sretan kraj - vječnu sreću.
Danas ćemo govoriti o Bogu koji nam se nudi kao vodič kroz život, koji želi da doživimo vječnu sreću, koji nam kaže: Ja sam Gospodin Bog tvoj: nemaj drugih bogova uz mene!
3. Susret s biblijskim tekstom:

Ja sam Jahve, Bog tvoj, koji sam te izveo iz zemlje egipatske, iz kuće ropstva. Nemoj imati drugih bogova uz mene. Ne pravi sebi lika ni obličja bilo čega što je gore na nebu, ili dolje na zemlji, ili u vodama pod zemljom. Ne klanjaj im se niti im služi. Jer ja, Jahve, Bog tvoj, Bog sam ljubomoran (Izl 20, 2-5).
4. Stvaranje problemske situacije:

Nakon čitanja vjeroučitelj zajedno s učenicima kratko analizira tekst i zaključuje:

Bog od nas traži vjeru, ufanje i ljubav. Vjeru moramo razvijati, jačati i njegovati. Prva nas Božja zapovijed poziva da se Bogu klanjamo, a najčešći izraz našeg klanjanja Bogu je molitva. Molitva je uzdizanje naše duše k Bogu hvalom, zahvaljivanjem, zagovorom i prošnjom. Naše se klanjanje Bogu očituje i prinošenjem žrtava i davanjem obećanja i zavjeta Bogu.
Najčešće prepreke pravom klanjanju Bogu su: praznovjerje, idolopoklonstvo, horoskop, astrologija, gatanje, magija, spiritizam, bezboštvo i vjerska ravnodušnost.
Vjeroučitelj učenicima izlaže različite problemske situacije: 

· Elektroničkom poštom ili SMS-om primio si poruku u kojoj ti se nalaže da je moraš poslati na deset adresa. Ako to ne učiniš, zadesit će te neka nesreća. Kako postupaš?

· Crna mačka presjekla ti je put i prešla ulicu ispred tebe. Što činiš?

· Petak, trinaesti! Kakav ti je to dan?

· Na rođendanu tvoga prijatelja netko se dosjetio da dozivate duhove. Što poduzimaš?

· Kad bi za vrijeme pričesti vidio da je netko posvećenu hostiju stavio u džep, kako bi reagirao?

5. Izdvajanje i preciziranje problema:

Vrlo često nalazimo se u ovakvim ili sličnim situacijama.

· Jesmo li svjesni prepreka i opasnosti koje se nalaze svuda oko nas?

· Jesu li naše oči dovoljno otvorene da vidimo put kojim idemo?

· Spotičemo li se o različite izazove? Nasjedamo li na njih?
· Znamo li kako trebamo ispravno postupiti?
6. Rješavanje problema (rad u skupinama):
PRVA SKUPINA: „PRAZNOVJERKO“
Odgovori na pitanja:

Imaš li svoj sretan broj? DA/NE

Konjska potkova donosi sreću? DA/NE

Znaš li koji „horoskopski znak“ sjedi s tobom u klupi? DA/NE

Trinaest je tvoj nesretan broj? DA/NE

Razbijeno zrcalo donosi nesreću? DA/NE

U časopisima prvo pročitaš horoskop? DA/NE

Imaš li neku svoju „sretnu stvar“, predmet koji nosiš za sreću? DA/NE

Crna mačka donosi nesreću? DA/NE

Djetelina s četiri lista donosi sreću? DA/NE

Rezultat: Ako je više od pola tvojih odgovora DA, na pravom si putu da (p)ostaneš praznovjeran.

· Navedi još neke slične primjere praznovjerja koje susrećeš u razredu.

· Je li moguće da postoje i takvi koji vjeruju da ih kroz život vode „sretne zvijezde“ i „dobri brojevi“, da su im za loše ocjene u školi krive crne mačke ili razbijena zrcala?
· Što učiniti da ova tvoja radoznalost bude „prolazna dječja bolest“? Kako je spriječiti da se „razmaše“?

· Što učiniti po ovom pitanju da postaneš „zrela“ i „mudra“ osoba?

DRUGA SKUPINA: „LJEKARNIK“
„Astrolog će vam pomoći da otkrijete, vidite i odgonetnete budućnost. Pomoći će vam u putovanjima, kontrolnim testovima, učenju, ljubavi... Ublažit će vaša razočaranja. Otjerat će od vas svako zlo i patnje. Potražite savjet astrologa i uvjerit ćete se u njegovu iznimnost.“ Reklamni oglasi ove vrste postali su svakodnevnica. Gatari u dlan, vidovnjaci, znalci čarobnih zapisa, bioenergetičari i mnogi drugi spremni su vam pružiti „najjasnije, točne odgovore od rođenja do smrti“ i s „matematičkom će preciznošću riješiti sve vaše probleme“. Dakako, uz dogovoreni sastanak i odgovarajuću naknadu.

Popunite tablicu!
· Svaki sudionik je ljekarnik koji treba pronaći odgovarajući lijek i na pravi način pomoći čovjeku oboljelom od „magije“ i „gatanja“ da ozdravi.
· Propišite pravilno uputstvo za upotrebu lijeka i odredite dužinu trajanja „terapije“  kojom biste pomogli izlječenju „oboljeloga“. 

	Dijagnoza
	Lijek
	Upute u terapiji

	Tarot
	
	

	Gatanje iz dlana
	
	

	Kristalna kugla
	
	

	Gatanje iz taloga kave
	
	

	Numerologija
	
	

	Vudu lutke
	
	

	X X X
	
	


TREĆA SKUPINA: „TAJANSTVENI KRUG“
Dovršite priču na dva različita načina uz obrazloženje svoga postupka.
Pozvan si na rođendan kod prijatelja. Na rođendanu je najavljena igra iznenađenja. Pozvane su „najvažnije face“ iz razreda. Željno si iščekivao trenutak najavljene igre. Započelo se s pripremom koja je bila veoma tajanstvena. Netko je ugasio svjetla. Upaljena je jedna svijeća. Svi ste sjeli u krug držeći se za ruke. Otkrili su ti da će zazivati duhove…
ČETVRTA SKUPINA: „SIGURAN PUT“
Kad uđeš u zemlju koju ti daje Jahve, Bog tvoj, nemoj se priučavati na odvratne čine onih naroda. Neka se kod tebe ne nađe nitko (...) tko bi se bavio gatanjem, čaranjem, vračanjem i čarobnjaštvom; nitko tko bi bajao, zazivao duhove i duše predaka ili se obraćao na pokojnike. Jer tko god takvo što čini gadi se Jahvi; zbog takvih odvratnosti njih i goni ispred tebe Jahve, Bog tvoj. Budi posve vjeran Jahvi, Bogu svome. Narodi koje ćeš naskoro otjerati s posjeda slušaju vračare i gatare, ali tebi to Jahve, Bog  tvoj, ne dopušta (Pnz 18, 9-15).
Ove riječi Bog upućuje svom narodu koji je na putu u Obećanu zemlju. On ih upozorava na opasnosti i zamke koje ih vrebaju od ljudi koji Boga nisu upoznali pa štuju lažne bogove.
Zadatak: Na putu kroz život, oslanjajući se na Božju riječ koju ste pročitali, napišite savjete koji će vama, mladim kršćanima, biti kao „vodiči“ za sretnu sadašnjost i bolju budućnost.
7. Priopćavanje rezultata rada:

Učenici iznose rezultate rada po skupinama koje vjeroučitelj po potrebi dopunjuje i  korigira.

8. Sinteza s aktualizacijom:
Iznoseći rezultate rada učenici su već započeli i samu sintezu s aktualizacijom.

Postoje ljudi koji doista vjeruju da je čovjekova sudbina predodređena zvijezdama i da iz horoskopa i nekih drugih načina mogu doznati svoju budućnost. Zarobljeni strahom i ponudama krivih bogova i „lažnih spasitelja“ traže nadu i sreću.

Prema kršćanskom shvaćanju Bog je pozvao čovjeka da zavlada svijetom, da se koristi svojom pameti, ali da ne zaboravi da je Bog jedini gospodar neba i zemlje. Bez obzira na to što čovjek surađuje oko napretka svijeta, mi kršćani sebi ne umišljamo da pod svaku cijenu moramo otkriti sve i ne očajavamo ako ne nađemo odgovor na svako pitanje. Kršćani su svjesni da je čovjek kralj svemira, ali i dijete koje je spremno kleknuti i moliti, tražiti pomoć svoga Stvoritelja. Po vjeri u raspetog i uskrslog Isusa oslobođeni smo od svakog ropstva, bilo od straha od budućnosti ili od prirodnih sila, bilo od nezdrave radoznalosti.
9. Molitveni završetak:

Tko ima moje zapovijedi i čuva ih, taj me ljubi;

a tko mene ljubi, njega će ljubiti Otac moj.

Ja ću ljubiti njega i njemu se očitovati (Iv 14, 21).

